# Steigen Kommune – tilskuddsrunde 4

## **Kommunal kompensasjonsordning for lokale virksomheter i særlig utsatte bransjer**

Steigen kommune mottok i tilskuddsbrev fra Kommunal- og moderniseringsdepartementet (KMD) den 11.10.21 kr. 829.000 NOK som del av 4. runde i Kommunal kompensasjonsordning for lokale virksomheter i «særlig utsatte bransjer og kommuner».

KMD følger med dette opp budsjettvedtaket fra Stortinget 18. juni 2021, Innst. 600S (2020-2021). KMD tildelte første del av tilskuddet 25. februar 2021, andre del av tilskuddet 15. april 2021 og tredje del av tilskuddet i juni. Steigen Kommune fikk tildeling i første og andre runde, og nå et betydelig høyere tilskuddsbeløp i fjerde runde.

**Hvem kan søke:**

Ordningen skal avhjelpe de virksomheter som helt eller delvis har falt utenfor de generelle kompensasjonsordningene. Kommunen skal bruke midlene på tiltak for lokale virksomheter som fortsatt er hardt rammet av pandemien. Tilskuddet skal bidra til å opprettholde arbeidsplasser og viktig kompetanse.

Denne fjerde tildelingsrunden er for Steigen kommune særlig rettet mot virksomheter innenfor næringskode 55 – overnattingsvirksomhet og næringskode 79 – reisebyråer og reisearrangører (NACE). Likevel er også virksomheter som er utenfor disse kategoriene og som var omfattet av runde 1 og 2, også omfattet av denne fjerde ordningen med de samme søknadskriteriene som tidligere. I disse tidligere rundene gikk midlene til:

• Støtte som kompenserer lokale virksomheters kostnader eller tap som følge av smitteverntiltak og nedstenging.

• Reiseliv, arrangement- og servicenæringene.

• Andre virksomheter som av ulike grunner faller utenfor generelle kompensasjonsordninger og med særlig vekt på vekst, gründer og oppstartsbedrifter.

• Støtte til destinasjonsselskap og andre fellestiltak for reiselivet.

**Krav til søknad**

• Søknad om støtte må dokumentere økonomisk tap som følge av Covid – 19 pandemien. Dokumentasjonen må inneholde erklæring fra revisor/regnskapsfører.

• For vekst- og oppstartsbedrifter og gründere dekkes kostnader i samsvar og med samme oppsett som den generelle nasjonale kompensasjonsordningen som dekker uunngåelige faste kostnader. For vekts- og oppstartsbedrifter og gründere utgår krav om fall i omsetning for 2020/2021, sammenlignet med 2019. I stedet stilles krav om dokumentasjon for tap av ny/økt omsetning som følge av offentlige smitteverntiltak/restriksjoner. Dokumentasjonen må inneholde erklæring fra revisor/regnskapsfører for tapt omsetning, tap av kontrakter, avbestillinger og lignende.

• Det stilles krav om at søknad leveres gjennom www.regionalforvaltning.no. Dette gjøres primært av hensyn til rapporteringskravet.  Søknadsfrist 21.11.21.

• Søker må redegjøre for hvordan øvrige (nasjonale) kompensasjonsordninger er benyttet og hvordan disse har passet evt. ikke passet til bedriften. Søker må også gi informasjon om hvilken annen offentlig støtte foretaket har mottatt i løpet av 2019, 2020 og 2021 og hvilken ordning støtten er hjemlet i.

**Regelverk**

• Ordningen følger regler i forskrift om distrikts- og regionalpolitiske virkemiddel om utlysning, saksbehandling, klage og kontroll med mer.

• Tildelingen gis i iht. den nasjonalt notifiserte ordningen under covid 19 - rammeverket (Kap 553 post 68) og i form av bagatellmessig støtte iht. EUs regelverk. Tilsagn fra ordningen gis i henhold til retningslinjer for bruk av statsmidler.

• Søker må gi informasjon om hvilken annen offentlig støtte foretaket har mottatt i løpet av 2019, 2020 og 2021 og hvilken ordning støtten er hjemlet i.

• Søker må sørge for at samlet mottatt offentlig støtte ikke overstiger de grensene som til enhver tid gjelder ifølge EØS statsstøtteregelverk (bagatellmessig støtte). Dette utgjør i dag 1,8 mill. Euro (oktober 2021).

• Steigen kommune behandler innkomne søknader etter søknadsfristens utløp – det blir ikke gitt fortløpende tildelinger. Det legges opp til en – 1 tildelingsrunde.

• Steigen kommune gjør oppmerksom på at opplysninger som gis vil i utgangspunktet være offentlige etter offentlighetsloven.

• Tildelingsbrevets forutsetninger, krav og plikter er grunnlag for saksbehandling.

• Beslutningsgrunnlag: Steigen formannskaps vedtak 71/21 den 22.10.21

**Veiledning til søkere**

Ut fra vedtak og krav i utlysningen vil følgende vurderingskriterier bli lagt til grunn i saksbehandlingen:

1. Faller søkers virksomhet innunder ordningen?
2. Har søker dokumentasjon for tap som følge av smitteverntiltak og nedstengning med erklæring fra revisor/regnskapsfører?
3. Har søker redegjort for hvordan øvrige (nasjonale) kompensasjonsordninger er benyttet og hvordan disse har passet evt. ikke passet til bedriften? Er samlet støttebeløp oppgitt?
4. I hvilken grad vil eventuell støtte oppfylle hensikten med ordningen?

Ved flere kvalifiserte søknader enn midler til rådighet, vil det i tillegg bli foretatt prioritering og tildeling av midler ut fra en helhetsvurdering, med hovedvekt på i størst mulig grad oppfylle hensikten med ordningen.

For spørsmål og/eller veiledning til ordningen og søknadsprosess, vennligst ta kontakt med Næringsrådgiver i Steigen Kommune, Sølvi Lemstad Hiller.

E-post: solvi.lemstad.hiller@steigen.kommune.no

Mob: 91114550